EY:n perustamissopimuksen 251 artiklan 2 kohdan toisen alakohdan mukainen KOMISSION TIEDONANTO EUROOPAN PARLAMENTILLE neuvoston yhteisestä kannasta Euroopan parlamentin ja neuvoston asetuksen antamiseksi yhteisön tulo- ja elinolotilastoista (EU-SILC)

2001/0293 (COD)

EY:n perustamissopimuksen 251 artiklan 2 kohdan toisen alakohdan mukainen KOMISSION TIEDONANTO EUROOPAN PARLAMENTILLE neuvoston yhteisestä kannasta Euroopan parlamentin ja neuvoston asetuksen antamiseksi yhteisön tulo- ja elinolotilastoista (EU-SILC)

1. TAUSTAA

Ehdotus toimitettu neuvostolle ja Euroopan parlamentille (KOM(2001) 754 lopullinen - 2001/0293(COD)): 13. joulukuuta 2001

Euroopan talous- ja sosiaalikomitean lausunto: 24. huhtikuuta 2002

Euroopan parlamentin lausunto ensimmäisessä käsittelyssä: 14. toukokuuta 2002

Komission muutettu ehdotus ansioita ja elinoloja koskevista yhteisön tilastoista (EU-SILC): 15. marraskuuta 2002

Yhteinen kanta: 6.3.2003.

2. KOMISSION EHDOTUKSEN TARKOITUS

Tulo- ja elinolotilastoja ja varsinkin köyhyyteen ja sosiaaliseen syrjäytymiseen liittyvien indikaattoreiden laadintaa on pyydetty korkealla poliittisella tasolla. Euroopan yhteisön perustamissopimuksen 136, 137 ja 285 artiklassa viitataan tarpeeseen tuottaa ansioita, elinoloja ja sosiaalista syrjäytymistä koskevia tilastoja. Lisäksi Eurooppa-neuvoston Lissabonin (23. ja 24.3.2000), Nizzan (7.-9.12.2000), Tukholman (23. ja 24.3.2001) ja Laekenin (14. ja 15.12.2001) kokousten päätelmissä tuettiin vahvasti köyhyyden poistamista ja kehotettiin neuvostoa ja komissiota hankkimaan lisätietoja sosiaaliseen syrjäytymiseen liittyvistä kysymyksistä käyttämällä perustana yhteiseen sopimukseen perustuvia indikaattoreita, joilla voidaan mitata edistymistä.

Tässä yhteydessä komissio on perustanut "yhteisön toimintaohjelman sosiaalisen syrjäytymisen torjuntaa koskevan jäsenvaltioiden yhteistyön edistämiseksi", jonka tarkoituksena on edistää "vertailukelpoisten tilastojen keräämistä ja levittämistä jäsenvaltioissa ja yhteisön tasolla". Euroopan komission tiedonannot KOM(2000) 594, KOM(2001) 619 ja KOM(2002) 551 rakenteellisista indikaattoreista ovat samoilla linjoilla.

Euroopan yhteisöjen kotitaloustiedustelua 1994-2001 käytettiin näiden poliittisten tarpeiden täyttämiseksi. Kesäkuussa 2000 päätettiin kuitenkin käynnistää tulo- ja elinolotilastoihin liittyvä hanke (EU-SILC), koska tilastojen sisältö oli tarpeen saattaa vastaamaan uusia poliittisia vaatimuksia sekä parantaa niiden operationaalisia ominaisuuksia lähinnä tuotettujen tietojen ajantasaisuuden osalta.

3. YHTEISTÄ KANTAA KOSKEVAT HUOMAUTUKSET

3.1. Yleistä

Neuvosto vahvisti yksimielisesti yhteisen kannan, ja komissio hyväksyy sen.

3.2. Euroopan parlamentin ensimmäisen käsittelyn jälkeisiä tarkistuksia koskevat päätökset

Euroopan parlamentin valiokunta kannatti EU-SILC-hanketta koskevaa puiteasetusluonnosta. Se hyväksyttiin yksimielisesti parlamentin täysistunnossa 14. toukokuuta 2002 ja siihen sisällytettiin 12 tarkistusta. Tarkistusten avulla pyrittiin lähinnä tuomaan selkeämmin esille tarvittavien tietojen luonne, toisin sanoen asetuksen liitteeseen 1 esitettiin lisättävän yksityiskohtaisempia tietoja.

Näiden tarkistusten hyväksymisen jälkeen komissio antoi 15. marraskuuta 2002 muutetun ehdotuksen yhteisön tulo- ja elinolotilastoja koskevaksi Euroopan parlamentin ja neuvoston asetukseksi. Se sisälsi tarkistukset 1, 4, 5, 6, 8, 11 ja 12. Myös tarkistukset 2, 3, 7 ja 10 sisällytettiin uuteen ehdotukseen, mutta ne muotoiltiin hieman eri tavoin. Komissio hylkäsi tarkistuksen 9, koska sen kanta vanhempien koulutuksen sisällyttämiseen oli kielteinen.

3.3. Komission kanta Euroopan parlamentin 14. toukokuuta 2002 hyväksymiin tarkistuksiin

Euroopan parlamentti hyväksyi tekemänsä 12 tarkistusta 14. toukokuuta 2002. Ehdotettu neuvoston yhteinen kanta sisältää näistä tarkistuksista lähes kaikki sellaisenaan tai vähäisin sanamuodon muutoksin, jotka eivät muuta hankkeen sisältöä.

Vain kaksi suurta eroavaisuutta on havaittavissa:

* Alue "Fyysinen ja sosiaalinen ympäristö", jonka osalta neuvosto kieltäytyi sisällyttämään Euroopan parlamentin tarkistuksessaan 7 ehdottamia täsmennyksiä, joilla katetaan rikollisuus, saasteet ja melu. Muuttujien tasolla tämä tieto kuitenkin annetaan. Komissio olisi mieluummin päätynyt ratkaisuun, jossa alueen otsikossa eritellään rikollisuus, saasteet ja melu, mutta se ymmärtää siihen liittyvät tekniset ongelmat ja voi hyväksyä neuvoston esityksen.

* Koulutuksen alue, jonka osalta yhteisessä kannassa mainitaan korkein saavutettu ISCED-luokituksen mukainen koulutustaso mutta joka ei sisällä Euroopan parlamentin tarkistuksessaan 9 esittämää vanhempien koulutusta. Komissio kannattaa vanhempien koulutusta koskevien vuotuisten tietojen jättämistä pois SILC-hankkeesta, koska luotettavien tietojen keruuseen liittyy teknisiä ongelmia.

3.4. Neuvoston ehdottamat uudet säännökset ja komission kanta

(1) Useat neuvoston tekemistä muutoksista ovat vain teknisiä yksityiskohtia, jotka komissio voi hyväksyä.

(2) Muista neuvoston tekemistä muutoksista merkittävimmät ovat seuraavat:

* Asetuksen 1 artiklaan on lisätty tietojen vertailukelpoisuuden varmistamista koskeva lisätavoite, johon pyritään metodologisilla tutkimuksilla.

* Tulojen määritelmän osalta (2 artiklan ensimmäisen johdantokappaleen l alakohta ja m alakohta) on tehty seuraavat selvennykset:

* huomioon otetaan sekä rahatulot että muut kuin rahatulot

* on tehtävä "itsenäisen ammatinharjoittajan ja työttömän pakollisten sosiaalivakuutusmaksujen ja työnantajan sosiaalivakuutusmaksujen" vähennykset

* vain "saadut kotitalouksien väliset tulonsiirrot" on otettava huomioon bruttotulojen laskennassa, ja käytettävissä olevien tulojen laskennassa bruttotuloista on vähennettävä maksetut kotitalouksien väliset siirrot.

* Asetuksen 3 artiklasta on poistettu ilmaus "vertailukelpoiset ja ajantasaiset". Komissio olisi mieluummin päätynyt ratkaisuun, jossa tämä ilmaus säilytetään, mutta se hyväksyy neuvoston esityksen.

* Neuvosto on lisännyt 4 artiklan 1 kohtaan ilmaisun "tuotetaan", jotta jäsenvaltioilla on mahdollisuus käyttää parhaiten soveltuvia menetelmiä vaadittavien tietojen keruussa tai estimoinnissa.

* Tietojen tuottamisen ensimmäinen vuosi on muutettu vuodesta 2003 vuodeksi 2004, joka vastaa asetuksen täytäntöönpanon aikaisinta realistista ajankohtaa. Asetuksen päivämääriä on kauttaaltaan mukautettu tätä muutosta vastaaviksi. Etenkin toissijaisten tutkimuskohteiden sisällyttämistä ensimmäisen kerran on lykätty vuoteen 2005 (6 artiklan 2 kohta).

* Asetuksen 4 artiklan 2 kohtaan on lisätty Saksaa, Alankomaita ja Yhdistynyttä kuningaskuntaa koskeva poikkeus, jonka myötä nämä maat voivat käynnistää SILC-hankkeen vasta vuonna 2005 sillä edellytyksellä, että ne toimittavat tiedot poikkileikkausindikaattoreita varten osana avointa koordinointimenetelmää.

* Asetuksen 8 artiklaan on lisätty uusi kohta, jossa Saksalle annetaan lupa siirtymäaikoihin, joiden kuluessa se siirtyy käyttämään aina todennäköisyysotantaa sekä poikkileikkaustietojen että pitkittäisleikkaustietojen osalta.

* Asetuksen 10 artiklaan on lisätty uusi alakohta, jossa täsmennetään, että EU:n yhteisiä poikkileikkausindikaattoreita varten toimitettavien vertailukelpoisten tietojen toimittamisen määräajat koskevat myös niitä jäsenvaltioita, jotka aloittavat vuotuisen tietojenkeruun vuoden 2004 jälkeen.

* Asetuksen 12 artiklaa on mukautettu siten, että sen sanamuoto vastaa tieteellisiin tarkoituksiin käytettävien tietojen käyttöoikeutta koskevan 17. toukokuuta 2002 annetun asetuksen (EY) N:o 831/2002 sanamuotoa.

* Asetuksen 12 artiklaan on lisätty uusi kohta sen varmistamiseksi, että tiedeyhteisön laatimia raportteja ei levitetä ennen komission raporttien valmistumista (vuoden N mikrotason poikkileikkaustietoihin perustuvia raportteja ei saa julkaista ennen vuoden N+2 heinäkuuta eikä pitkittäisleikkaustietoihin perustuvia raportteja ennen vuoden N+3 heinäkuuta ).

* Tarkistetussa muodossa olevan 13 artiklan mukaisesti taataan rahoitus neljän vuoden osalta kaikille jäsenvaltioille, myös niille, jotka saavat poikkeusten nojalla aloittaa tietojenkeruun myöhemmin kuin muut. Budjettivallan käyttäjä ei ainoastaan määrittele, vaan tosiasiallisesti myöntää käytettävissä olevat määrärahat.

* Asetuksen 15 artiklassa neuvosto vahvistaa täytäntöönpanon edellyttämien toimenpiteiden toteuttamisen ja niiden tutkimukseen soveltamisen väliseksi vähimmäisajaksi kaksitoista kuukautta yhdeksän kuukauden sijaan.

* Tarkistetussa muodossa olevan 16 artiklan mukaisesti jäsenvaltiot laativat laatua kuvaavan välikertomuksen, jonka komissio kokoaa lopullisia laatukertomuksia täydentäväksi tiivistelmäksi, ja tällä tavoin varmistetaan asianmukainen edistyminen kohti korkealaatuisia ja vertailukelpoisia indikaattoreita.

* Uudessa 16 artiklassa säädetään lisäksi metodologisista tutkimuksista, joiden tavoitteena on arvioida eri jäsenvaltioissa käytettyjen eri tietolähteiden vaikutus vertailukelpoisuuteen.

* Liitteen 1 kohtaan "Työvoimatiedot" neuvosto on lisännyt alueen "Lastenhoito", koska lastenhoitomahdollisuuksien saatavuus tai puuttuminen katsotaan työmarkkinoilta syrjäytymiseen osaltaan vaikuttavaksi avaintekijäksi.

* Liitteeseen 2 on lisätty Islannin ja Norjan otoskoot.

3.5. Yhteisen kannan (ja komission kannan) hyväksymisessä esiintyneet komiteamenettelyyn liittyvät ongelmat

Neuvosto on muuttanut komiteamenettelyn hallintomenettelystä sääntelymenettelyksi.

4. PÄÄTELMÄ

Komissio hyväksyy kaikki neuvoston ehdottamat muutokset.